Žadeikių pagrindinė mokykla

Žadeikių pagrindinė mokykla (1921–1979 m. Šventų pradinė mokykla) – buvusi dieninė, savarankiško mokymosi bendrojo lavinimo mokykla Šilalės raj., Žadeikiuose, vykdžiusi priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190335914. Steigėjas Šilalės rajono savivaldybės taryba.

Istorija 

1944 m. praėjus frontui, Šventų pradinėje mokykloje mokytojauti liko Anicetas ir Vladislava Sarapai. Mokykla buvo tapusi aplinkinių
kaimų visuomeninio ir kultūrinio gyvenimo centru. Vakarais į ją rinkdavosi kaimų jaunimas. Vyko tautinių šokių, liaudies dainų, vaidinimų repeticijos ir vieši pasirodymai ant mokykloje įrengtos scenos. Vėliau saviveiklinius vakarus ilgainiui pakeitė atvažiuojantis kinas. Mokykloje vyko ir suaugusių renginiai, kolūkiečių susirinkimai. 

Pradinės mokyklos vedėjui A. Sarapui buvo suteiktas nusipelniusio mokytojo vardas. Jo vadovaujama mokykla daugelį metų buvo viena pavyzdingiausių Šilalės rajone. 1970 m. mokytojai A. ir V. Sarapai išėjo į pensiją. Šventų mokyklos vedėja tapo Alfreda Paulienė, taip pat mokytojavo ir Aldona Tičkuvienė. Nuo 1975 m. mokyklai trejus metus vadovavo Irena Gudaitienė. Ją 1978 m. pakeitė Stefa Ežerskienė.

1979 m. balandžio 11 d. Šventų mokyklos pavadinimas pakeistas į Žadeikių. Kalbama, kad „Šventų“ vardas erzinęs tuometinę rajono valdžią. 1985–1986 m.  Žadeikių mokykla pripažinta geriausia rajone tarp pradinių mokyklų. 

Išsiplėtus Žadeikių gyvenvietei, nutarta joje atidaryti devynmetę mokyklą. 1988 m. pradėti naujos mokyklos statybos darbai. Kitais metais dviejų aukštų devynmetė mokykla buvo baigta statyti. Joje buvo įrengtos dirbtuvės, sporto ir aktų salės, erdvios klasės. Iškilmingos įkurtuvės įvyko 1989 m. gruodžio 8 d. Į naująją mokyklą rinkosi buvusios Palokysčio devynmetės ir Žadeikių pradinės mokyklos mokiniai ir mokytojai. Susirinko 109 mokiniai ir 12 mokytojų. Direktoriumi buvo paskirtas Bronius Aleksandravičius. Direktoriaus iniciatyva mokykloje daugiau dėmesio imta skirti estetiniam meniniam mokinių auklėjimui, išplėstas muzikos mokymas. 1993–1994 m. sudaryta mokyklos perspektyvinė programa penkeriems metams. Įrengta kompiuterių klasė, įsigyti 6 kompiuteriai. Kitais mokslo metais suremontuota senoji pradinė mokykla, kurioje irgi vyko pamokos. 

1995–1996 m. m. direktoriaus pastangomis įvestas eksperimentinis dešimtmetis mokymas. Tokio tipo mokykla buvo viena pirmųjų Lietuvoje. Nuo 1997 m. mokyklos mokytojai ir mokiniai dalyvavo Atviros Lietuvos fondo projektuose, Lietuvos iniciatyvinių mokyklų klubo veikloje. 1998–1999 m. mokykla vykdė projektą „Mokinių savivalda“. Įsteigtas jaunųjų miško bičiulių būrelis. Išplėsta kompiuterių klasė – gauta dar 13 kompiuterių. Kitais mokslo metais už nuopelnus pedagogikoje mokyklos direktoriui B. Aleksandravičiui buvo suteiktas „Metų mokytojo vardas“. Mokykloje veikė mokinių etnografinis ir estradinis ansambliai, sporto, keramikos, darbščiųjų rankų būreliai, dailės studija.

2001–2002 m. pagrindinėje mokykloje dirbo 24 mokytojai, mokėsi 221 mokinys.

2018 m. balandžio 25 d. mokykla prijungta prie Šilalės raj. Kvėdarnos Prano Liatuko pradinės mokyklos, o vėliau, taip ir nebepratęsusi veiklos, uždaryta. Šiuo metu pastate įsikūrusi Žadeikių seniūnija, med. punktas, biblioteka, laisvalaikio centras, Nukryžiuotojo Jėzaus koplyčia. 2020 m. atlikta patalpų rekonstrukcija, pritaikant jas bendruomenės poreikiams tenkinti.

Direktoriai 

1921–1933 m. Zosė Mylimaitė; 1933–1937 m. Karolis Gerulaitis; 1937–1970 m.  Anicetas Sarapas; 1970–1975 m. Alfreda Paulienė; 1975–1978 m. Irena Gudaitienė; 1978–1989 m. Stefa Ežerskienė; 1989–2014 m. Bronislovas Aleksandravičius;  2015 m. Renata Rimkuvienė;  2015–2016 m. Nerijus Jocys;  2017–2018 m. Inga Litvinienė. Mokyklai neturint vadovo, jo  pareigas laikinai eidavo direktoriaus pavaduotoja Laima Paliakienė.

Žymūs mokiniai 

 Kazys Misius, kraštotyrininkas
 Juozapas Paliakas, politikas ir visuomenės veikėjas

Galerija

Šaltiniai 

Buvusios Šilalės rajono savivaldybės mokyklos
Žadeikiai